ក្រុមប្រឹក្សា​សិទ្ធិ​មនុស្ស​អង្គការ​សហប្រជាជាតិ​បង្កើត​គណៈកម្មការ​ស៊ើប​អង្កេត​លើ​ការ​ឈ្លានពាន​របស់​រុស្ស៊ី​លើ​អ៊ុយក្រែន
ប្រទេស​ជា​ច្រើន​មក​ពី​តំបន់​ផ្សេង​នៃ​ពិភពលោក​ ដូចជា ​សហភាព​អឺរ៉ុប អាហ្វ្រិក​ អាស៊ី ​និង​អាមេរិក​ខាង​ត្បូង ​បាន​ឡើង​ថ្លែង​ជា​បន្ត​បន្ទាប់​ ថ្កោល​ទោស​ការ​លុកលុយ​របស់​រុស្ស៊ី​លើ​អ៊ុយក្រែន។
ទីក្រុងហ្សឺណែវ ប្រទេសស្វីស — ក្រុមប្រឹក្សាសិទ្ធិមនុស្សអង្គការសហប្រជាជាតិ បានអនុម័តសេចក្ដីសម្រេចមួយដោយមានការបោះឆ្នោតគាំទ្រចំនួន ៣២ សំឡេង បោះឆ្នោតអនុប្បវាទ ១៣ សំឡេង និងបោះឆ្នោតប្រឆាំងចំនួន ២ សំឡេង។ មានតែប្រទេសរុស្ស៊ី និង អេរីត្រេ ប៉ុណ្ណោះដែលបានបោះឆ្នោតបដិសេធមិនធ្វើការថ្កោលទោសការឈ្លានពានរបស់រុស្ស៊ីលើអ៊ុយក្រែន។ វាជាការបញ្ជាក់មួយថា រុស្ស៊ីកំពុងក្លាយជាប្រទេសឯកោ ពីព្រោះសូម្បីតែសម្ពន្ធមិត្តដ៏ជិតស្និទ្ធរបស់ខ្លួន គឺ ចិន គុយបា និង វ៉េណេស៊ុយអេឡា ក៏សម្រេចចិត្តបោះឆ្នោតអនុប្បវាទ ជាជាងឈរប្រកៀកស្មាគ្នានៅខាងរុស្ស៊ីដើម្បីបដិសេធសេចក្ដីសម្រេចនេះ។ បើទោះបីជាប្រទេសបេឡារុស មិនមែនជាសមាជិកក្រុមប្រឹក្សានេះក៏ដោយ ប៉ុន្តែប្រទេសនេះបានឡើងទៅកាន់វេទិកា ដើម្បីថ្លែងការពាររុស្ស៊ី ដែលជាសម្ពន្ធមិត្តរបស់ខ្លួន។ លោក Andrei Taranda ដែលជាទីប្រឹក្សាបេឡារុស ក៏បានយកឱកាសនោះវាយបកទៅលើការរិះគន់អំពីសម្ភន្ធភាពនៃប្រទេសរបស់លោកជាមួយទីក្រុងមូស្គូ។ លោកថ្លែងតាមរយៈអ្នកបកប្រែដែលមានខ្លឹមសារដូច្នេះថា៖ «ប្រទេសលោកខាងលិចមួយចំនួន បានថ្កោលទោសបេឡារុស ចំពោះការគាំទ្រទៅលើការឈ្លានពានលើអ៊ុយក្រែន។ ប៉ុន្តែ យើងត្រូវតែមានភាពស្មោះត្រង់ចំពោះខ្លួនយើង។ តើអ្នកណាជាអ្នកបញ្ឆេះភ្លើងនៃជម្លោះនេះឡើងនៅអ៊ុយក្រែន? វាមិនដូចសហស្ថាបនិកនៃសេចក្ដីសម្រេចនោះ បេឡារុសមិនបញ្ជូនសព្វាវុធ ឬ ទាហានទៅកាន់តំបន់មានជម្លោះទេ។ លើសពីនេះទៀត ពុំមានទាហានបេឡារុសនៅលើទឹកដីអ៊ុយក្រែននោះដែរ»។ លោកថ្លែងថា ផ្ទុយទៅវិញ ប្រទេសប៉ូឡូញ ត្រូវបានគេរាយការណ៍ថា បានបញ្ជូនទាហាន ២០០ នាក់ចូលទៅក្នុងប្រទេសអ៊ុយក្រែន តែលោកមិនបានបង្ហាញពីភស្តុតាងនៃការអះអាងនោះទេ។ សេចក្ដីថ្លែងការណ៍របស់បេឡារុស ទទួលបានការចាប់អារម្មណ៍តិចតួចប៉ុណ្ណោះ។ ប្រទេសជាច្រើនមកពីតំបន់ផ្សេងនៃពិភពលោក ដូចជា សហភាពអឺរ៉ុប អាហ្វ្រិក អាស៊ី និងអាមេរិកខាងត្បូង បានឡើងថ្លែងជាបន្តបន្ទាប់ ថ្កោលទោសការលុកលុយរបស់រុស្ស៊ីលើអ៊ុយក្រែន។ អ្នកស្រី Sheba Crocker គឺជាឯកអគ្គរដ្ឋទូតតំណាងសហរដ្ឋអាមេរិកប្រចាំនៅអង្គការសហប្រជាជាតិ និង អង្គការអន្តរជាតិនានានៅទីក្រុងហ្សឺណែវ។ អ្នកស្រីថ្លែងថា រុស្ស៊ី ត្រូវតែទទួលខុសត្រូវលើការវាយប្រហារដោយយោធាលើអ៊ុយក្រែន ដែលធ្វើឡើងដោយគ្មានការពិចារណា គិតទុកជាមុន និងដោយគ្មានហេតុផល។ អ្នកស្រីថ្លែងដូច្នេះថា៖ «ជីវិតជនស៊ីវិលរាប់លាននាក់កំពុងជួបហានិភ័យ មិនថាពួកគេជាជនជាតិអ៊ុយក្រែន ឬមិនមែនជាអ៊ុយក្រែននោះទេ នៅពេលដែលទាហានរុស្ស៊ីបើកការបាញ់ប្រហារនៅលើដងផ្លូវនានានៃទីក្រុងកៀវ នៅពេលពួកគេទម្លាក់គ្រាប់បែកលើគេហដ្ឋាននានាក្នុងតំបន់ដែលមានអ្នកស្រុករស់នៅ នៅពេលពួកគេបាញ់ផ្តក់ទៅលើកូនសិស្សសាលាមតេ្តយ្យ និងនៅសាលារៀនរបស់ពួកគេ។ រុស្ស៊ី ត្រូវតែទទួលខុសត្រូវនៅចំពោះមុខក្រុមប្រឹក្សានេះ»។ សេចក្ដីសម្រេចរបស់ក្រុមប្រឹក្សាសិទ្ធិមនុស្សបានអំពាវនាវឲ្យគណៈកម្មការស៊ើបអង្កេតនេះធ្វើការស៊ើបអង្កេតទៅលើអំពើហិង្សាទាំងអស់ និងការរំលោភបំពានសិទ្ធិមនុស្ស ដែលកើតចេញពីការឈ្លានពានរបស់រុស្ស៊ីលើអ៊ុយក្រែន។ គណៈកម្មការនេះមានកាតព្វកិច្ច ប្រមូល វិភាគ និងរក្សាការពារភស្តុតាងទាំងអស់ ដើម្បីប្រើប្រាស់ក្នុងនីតិវិធីផ្លូវច្បាប់ណាមួយនាពេលអនាគត ដែលអាចនឹងកើតចេញពីការស៊ើបអង្កេតរបស់ពួកគេ៕